CELEX: 32013D0078
Language: bg
Date: 2013-02-08 00:00:00
Title: 2013/78/ЕС: Решение за изпълнение на Комисията от 8 февруари 2013 година относно одобрението от Комисията на плановете за статически извадки, плановете за контрол и общите програми за контрол във връзка с претегляне на продукти от риболов в съответствие с членове 60 и 61 от Регламент (ЕО) № 1224/2009 на Съвета (нотифицирано под номер C(2013) 613)

12.2.2013   
            
            
               BG
            
            
               Официален вестник на Европейския съюз
            
            
               L 41/11
            
         
      РЕШЕНИЕ ЗА ИЗПЪЛНЕНИЕ НА КОМИСИЯТА
   
   от 8 февруари 2013 година
   относно одобрението от Комисията на плановете за статически извадки, плановете за контрол и общите програми за контрол във връзка с претегляне на продукти от риболов в съответствие с членове 60 и 61 от Регламент (ЕО) № 1224/2009 на Съвета
   (нотифицирано под номер C(2013) 613)
   (само текстовете на английски, български, латвийски, нидерландски, словенски, френски и шведски език са автентични)
   (2013/78/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1224/2009 на Съвета от 20 ноември 2009 година за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (1), и по-специално член 60, параграфи 1 и 3 и член 61 от него,
   като взе предвид подаването на плановете за статически извадки, плановете за контрол и общите програми за контрол от държавите членки,
   като има предвид, че:
   
               (1)
            
            
               В съответствие с член 60, параграфи 1 и 2 от Регламент (ЕО) № 1224/2009 държавите членки гарантират, че всички продукти от риболов се претеглят при разтоварването преди да бъдат складирани, транспортирани или продадени чрез системи, одобрени от компетентните органи, освен ако не са приели план за статистически извадки, одобрен от Комисията. Планът за статистически извадки трябва да бъде в съответствие с отчитаща риска методика, установена по член 76, параграф 1 от Регламент за изпълнение (ЕС) № 404/2011 на Комисията (2) и приложение XIX към него.
            
         
               (2)
            
            
               В съответствие с член 60, параграф 3 от Регламент (ЕО) № 1224/2009 държавите членки могат да разрешат претеглянето на продуктите от риболов на борда на риболовния кораб чрез дерогация от общото задължение за претегляне, установено в член 60, параграф 1 от Регламент (ЕО) № 1224/2009, при условие че държавата членка е приела одобрен от Комисията план за статистически извадки, посочен в член 60, параграф 1 от Регламент (ЕО) № 1224/2009. Планът за статистически извадки трябва да бъде в съответствие с отчитаща риска методика, установена по член 76, параграф 1 от Регламент за изпълнение (ЕС) № 404/2011 и приложение XX към него.
            
         
               (3)
            
            
               В съответствие с член 61, параграф 1 от Регламент (ЕО) № 1224/2009 държавите членки могат да разрешат претеглянето на продукти от риболов след транспортиране от мястото на разтоварване, при условие че са транспортирани до местоназначение на територията на съответната държава членка и че тази държава членка е приела план за контрол, одобрен от Комисията. Планът трябва да бъде в съответствие с отчитаща риска методика, установена по член 77, параграф 1 от Регламент за изпълнение (ЕС) № 404/2011 и приложение XXI към него.
            
         
               (4)
            
            
               В съответствие с член 61, параграф 2 от Регламент (ЕО) № 1224/2009 компетентните органи на държавата членка, в която са разтоварени продуктите от риболов, могат да разрешат тези продукти да бъдат транспортирани преди да бъдат претеглени до регистрирани купувачи, регистрирани тръжни центрове или други организации или лица, които са отговорни за първото пускане на пазара на продукти от риболов в друга държава членка, при условие че съответната държава членка е приела одобрена от Комисията обща програма за контрол, посочена в член 94 от Регламент (ЕО) № 1224/2009. Програмата трябва да бъде в съответствие с отчитаща риска методика, установена по член 77, параграф 3 от Регламент за изпълнение (ЕС) № 404/2011 и приложение XXII към него.
            
         
               (5)
            
            
               С Решение за изпълнение 2012/474/ЕС (3) Комисията одобри първа група планове за статистически извадки, представени от Германия, Ирландия, Литва, Нидерландия, Полша, Финландия и Обединеното кралство, както и плановете за контрол, представени от Германия, Естония, Ирландия, Полша, Финландия и Обединеното кралство.
            
         
               (6)
            
            
               След приемането на Решение за изпълнение 2012/474/ЕС планове за статистически извадки са предадени от България, Латвия, Словения и Швеция, съответно на 5 октомври 2012 г., 5 април 2012 г., 14 юни 2012 г. и 20 април 2012 г.; план за контрол е предаден на Комисията от Франция на 14 септември 2012 г., а обща програма за контрол е предадена от Франция и Ирландия на 14 септември 2012 г. Нидерландия е предала нов план за статистически извадки на 27 септември 2012 г., който да замени плана, одобрен с Решение за изпълнение 2012/474/ЕС. Тези планове за статистически извадки, план за контрол и обща програма за контрол отговарят на съответната отчитаща риска методика. Поради това следва да бъдат одобрени.
            
         
               (7)
            
            
               Комисията следва да е в състояние да отмени одобрението, ако се окаже, че съответната държава членка не прилага или не прилага напълно плана за статически извадки, плана за контрол или общата програма за контрол.
            
         
               (8)
            
            
               Комисията ще наблюдава прилагането на плановете за статически извадки, плана за контрол и общата програма за контрол както по отношение на ефективното им функциониране, така и с оглед на тяхното редовно преразглеждане от съответната държава членка. Поради тази причина държавите членки следва да докладват на Комисията относно прилагането на тези планове. Ако се окаже, че такъв план или такава програма не осигуряват адекватното претегляне, съответната държава членка следва да предаде преработен план или програма за одобрение от Комисията,
            
         ПРИЕ НАСТОЯЩОТО РЕШЕНИЕ:
   Член 1
   Одобрение
   1.   Подадените на 5 октомври 2012 г., 5 април 2012 г. и 20 април 2012 г. съответно от България, Латвия и Швеция планове за статистически извадки за целите на член 60, параграф 1 от Регламент (ЕО) № 1224/2009 са одобрени.
   2.   Подаденият на 27 септември 2012 г. от Нидерландия план за статистически извадки за претеглянето на продуктите от риболов на борда на риболовния кораб, посочено в член 60, параграф 3 от Регламент (ЕО) № 1224/2009, е одобрен. Този план за статистически извадки заменя плана за статистически извадки, подаден на 18 януари 2012 г. от Нидерландия и одобрен с Решение за изпълнение 2012/474/ЕС.
   3.   Подадените на 14 юни 2012 г. и 20 април 2012 г. от Словения и Швеция планове за статистически извадки за претеглянето на продуктите от риболов на борда на риболовния кораб, посочено в член 60, параграф 3 от Регламент (ЕО) № 1224/2009, са одобрени.
   4.   Подаденият на 14 септември 2012 г. от Франция план за контрол за претеглянето на продукти от риболов след транспортиране до местоназначение на територията на тази държава членка, посочено в член 61, параграф 1 от Регламент (ЕО) № 1224/2009, е одобрен.
   5.   Подадената на 14 септември 2012 г. от Франция и Ирландия обща програма за контрол на претеглянето на продукти от риболов след транспортиране до местоназначение на територията на друга държава членка, посочено в член 61, параграф 2 от Регламент (ЕО) № 1224/2009, е одобрена.
   Член 2
   Отмяна
   Комисията може да отмени одобрението, посочено в член 1, ако се окаже, че съответната държава членка не прилага или не прилага напълно своя план за статистически извадки, контролния план или общата програма за контрол.
   Член 3
   Доклад
   Държавите членки, посочени в член 1, предават на Комисията в срок до 1 април 2014 г. доклад относно прилагането на плановете за статистически извадки, контролния план и общата програма за контрол, посочени в този член.
   Член 4
   Адресати
   Адресати на настоящото решение са Република България, Ирландия, Френската република, Република Латвия, Кралство Нидерландия, Република Словения и Кралство Швеция.
   
      Съставено в Брюксел на 8 февруари 2013 година.
      
         
            За Комисията
         
         Maria DAMANAKI
         
         
            Член на Комисията
         
      
   
   
      (1)  ОВ L 343, 22.12.2009 г., стр. 1.
   
      (2)  ОВ L 112, 30.4.2011 г., стр. 1.
   
      (3)  ОВ L 218, 15.8.2012 г., стр. 17.